《壮游八十韵》
元代·马祖常

十五读古文，二十舞剑器。驰猎溱洧间，已有丈夫气。

裹粮上嵩高，灵奇发天秘。烨烨三秀芝，为我擢粲翠。

空青丹银品，伏龟镂文贝。骈罗星辰精，附丽日月会。

紫凤友朱鹭，翩翩剧翔戏。飞阁舒鸟翼，悬泉泻珠琲。

磨崖见古刻，应是列仙记。扪萝欲登观，苔滑阻凌厉。

烟霞荟蔚隮，雾雨萧飒至。余时戴箨冠，绿壁照缟袂。

檀栾有磐石，真人每同憩。北临黄河水，浊流触天沸。

蛟龙逐鼋鼍，鳞介满水裔。冲波崩金堤，万夫废穑事。

官家忧其劳，玉马岁沉祭。江淮画鹢船，夜上歌嘒嘒。

鱼盐不直钱，寡妇岂拾穗。酿酒相呼饮，颠倒再拜跪。

中心忘嗔诃，纵谈诋汉魏。三十能歌诗，鄙薄雕虫技。

不肯学仕宦，慷慨负高义。持钱送酒家，觞至即一醉。

羹芼嶰谷笋，饭煮山阳穄。峨冠拟鲁儒，短衣真楚制。

远行探禹穴，六月剖丹荔。巫峡与洞庭，彷佛苍梧帝。

三吴震泽区，幼妇蛾眉细。唱歌搅人心，不可久留滞。

沿淮达汶泗，摩挲泰山砺。圣乡有亡书，求道亦容易。

童子操觚牍，价重麒麟罽。京国天下雄，豪英尽一世。

舞羽肃文教，櫜甲饰武备。马迹见腾尘，车辙闻戛轊。

翚骞天观起，鳞杂井屋缀。千亩开灵潢，驯象浴其汭。

我皇拓文场，群髦咸战艺。汩予黔娄生，言辞罔絺绘。

但幸晁董死，收拾在等第。胪传下阊阖，恩泽承滂沛。

春云覆林塘，杂花悬火齐。词垣正舒华，吹竽独无喙。

执笔御史府，羞缩如牡蛎。弹评则春秋，龃龉失剞劂。

问俗西夏国，驿过流沙地。马齧苜蓿根，人衣骆驼毳。

鸡鸣麦酒熟，木柈荐乾荠。浮图天竺学，焚尸取舍利。

安定昆戎居，贪鄙何足贵。返途历邠岐，原田表古畷。

宛宛陶穴民，艰难谋树艺。骊山葬秦魄，茂陵迷汉竁。

《黍离》悲故宫，《脩竹》编清渭。日入狐狸骄，天阴螮蝀翳。

温泉山津阳，古瓦识唐字。关河隔山东，华岳秋更霁。

首阳饿夫薇，霜露已憔悴。铸牛挽浮梁，恍惚水所噬。

晋俗枣齿黄，冀马电蛇驶。井陉阨坤维，太行逼象纬。

煌煌日围近，赫赫天人瑞。田舍植汶篁，邮亭撷吴桂。

优游逢化国，俯仰咏乐岁。岂用百二险，自乃十一税。

北都上时巡，扈跸浮云骑。宴镐帐殿移，拜洛周庐卫。

岩空山樱繁，川曲红药腻。列障敕勒塞，万里静烽燧。

九节菖蒲良，贡篚充药饵。畴昔闭户居，耽读未见试。

三年不窥园，自谓五经笥。四十得俸禄，仅可给美饎。

谁能薄淮阳，不作鸿胪寺。简书畏怀归，弧矢示初志。

振鹭方擢质，冥鸿忽垂翅。感叹对囊萤，兴言友荷蒉。

谅非廊庙具，颇异市井辈。当曳邹阳裾，愿拥文侯彗。

作者简介：马祖常（1279～1338）元代色目人，著名诗人。字伯庸，光州（今河南潢川）人。延佑二年，会试第一，廷试第二，授应奉翰林文字，拜监察御史。元仁宗时，铁木迭儿为丞相，专权用事，马祖常率同列劾奏其十罪，因而累遭贬黜。自元英宗硕德八剌朝至元顺帝朝，历任翰林直学士、礼部尚书、参议中书省事、江南行台中丞、御史中丞、枢密副使等职。为文法先秦两汉，宏瞻而精核，富丽而新奇，内容多制诏、碑志等类作品，诗作圆密清丽，除应酬之作外，亦有反映民间疾苦的作品。